《齐天乐 集草窗句》
清代·朱祖谋

翠微缥缈楼台亚，霜华锦空洲渚。山护云衣，波涵月彩，梦到隔渚窗户。

芳期暗数。怕水叶沈红，去年心绪。旧隐谁招，东堂松桂尽吟趣。

一襟清致谁识，软尘飞不到，苒苒诗句。怨笛吟商，閒箫横玉，惟有盟鸥堪语。

西风倦旅。怅望极归舟，一閒天付。立尽斜阳，渚深连别墅。

作者简介：1857.7.21-1931.11.22，原名朱孝臧，字藿生，一字古微，一作古薇，号沤尹，又号彊村，浙江吴兴人。光绪九年（1883）进士，官至礼部右侍郎，因病假归作上海寓公。工倚声，为晚清四大词家之一，著作丰富。书法合颜、柳于一炉；写人物、梅渚多饶逸趣。卒年七十五。著有《彊村词》。